Nafarroako Parlamentuko Mahaiak, 2021eko irailaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Isabel García Malo andreak aurkezturiko galdera, “Enplegagarritasun zaileko kolektibo zehatzak kontratatzeko pizgarriak” jarduketarako laguntza teknikoa kontratatzeko Nafarroako Enplegu Zerbitzuaren aurrekontu-partidei eta zenbatekoei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko irailaren 20an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma (NA+) talde parlamentarioari atxikita dagoen Maribel García Malo andreak honako galdera hau aurkezten du, Eskubide Sozialetako kontseilariak idatziz erantzun dezan:

Joan den maiatzean, 10-21/PES-00173 galdera idatziari emandako erantzunean honela adierazi zitzaigun: “Funts horiek gauzatzeko baldintzak eta gastua hautatzeko eta justifikatzeko eska daitezkeen betekizun tekniko eta ekonomikoak zehaztu ondoren, Nafar Lansare-Nafarroako Enplegu Zerbitzuak dagozkion erabakiak hartuko ditu neurri horiek betearazteko, balizko laguntza teknikoa barne”. Horrez geroztik lau hilabete iragan direnez, ez dugu zalantzarik dagoeneko baldintza horiek zehaztuta egonen direla. Horri gehitzen badiogu “Enplegagarritasun zaileko kolektibo zehatzak kontratatzeko pizgarriak” 4 DDSS, REACT EU Navarra proiektuaren fitxa teknikoan ezartzen dela Nafarroako Enplegu Zerbitzua dela jarduketa horren ardura duena, eta horretarako, fitxaren arabera, 180.000 euroko aurrekontua duela neurri horrekin batera egonen den laguntza teknikorako. Honako hau jakin nahi dugu:

Zer aurrekontu-partidarekin eta zer diru-kopururekin kontratatuko du Nafarroako Enplegu Zerbitzuk laguntza tekniko hori? Orain arte zer ekintza garatu du Nafarroako Enplegu Zerbitzuak laguntza tekniko hori edukitzeko? Zer administrazio-prozedura baliatu du? Zer entitate aurkeztu dira horretara eta zer erakunderi esleitu zaio eta zer baldintzatan?

Iruñean, 2021eko irailaren 9an

Foru parlamentaria: Maribel García Malo